Πού τοποθετούνται Δεξιοί και Αριστεροί πολιτικοί από όλο τον κόσμο στην «κλίμακα» του λαϊκισμού; Απάντηση επιχειρεί να δώσει ο Guardian μέσω ενός ιδιότυπου κουίζ, χρησιμοποιώντας τα στοιχεία της «Ομάδας Λαϊκισμού» (Team Populism), ενός δικτύου πολιτικών επιστημόνων που μελέτησε τα κείμενα πολιτικών σε τουλάχιστον δύο προεκλογικές εκστρατείες.

Μεταξύ των πολιτικών που μπήκαν στο «μικροσκόπιο» της μελέτης ήταν και ο Ελληνας πρωθυπουργός Αλέξης Τσίπρας, ο οποίος μάλιστα αναδείχθηκε… πρωταθλητής μεταξύ των Αριστερών «υποψηφίων», αφήνοντας στη δεύτερη θέση τον πρόεδρο της Βενεζουέλας Νικολάς Μαδούρο. Όπως αναφέρει ο Guardian, η υψηλή «βαθμολογία» του κ. Τσίπρα έρχεται ως αποτέλεσμα κυρίως των όσων είχε υποστηρίξει στις ομιλίες του πριν την πρώτη εκλογή του, τον Ιανουάριο του 2015, «πριν την συνθηκολόγησή του με τους δανειστές της Ελλάδας και τη συμφωνία για νέο πρόγραμμα στήριξης της ελληνικής οικονομίας». Όπως επισημαίνεται, από τότε ο Ελληνας πρωθυπουργός έχει προσαρμόσει την πολιτική του γλώσσα σε πολύ πιο μετριοπαθή επίπεδα.

Στο ίδιο «στρατόπεδο», την τέταρτη θέση καταλαμβάνει ο ηγέτης των Εργατικών στη Βρετανία, Τζέρεμι Κόρμπιν, ενώ τρίτος κατατάσσεται ο Αντρές Μανουέλ Λόπεζ Ομπραδόρ, πρόεδρος του Μεξικού.

Στις χαμηλότερες θέσεις, τοποθετούνται κατά σειρά τρεις Αμερικανοί, ο Μπέρνι Σάντερς, ο πρώην πρόεδρος Μπαράκ Ομπάμα και η τέως υποψήφια των Δημοκρατικών, Χίλαρι Κλίντον. Οι δύο τελευταίοι, μάλιστα, κινούνται πολύ κοντά στο όριο του «αντι-λαϊκισμού».

Οσον αφορά την αντίστοιχη μέτρηση για την Δεξιά πτέρυγα, πρώτος κατατάσσεται ο Ούγγρος πρωθυπουργός Βίκτορ Ορμπαν, ενώ ακολουθούν οι Στιβ Μπάνον (πρώην σύμβουλος του Ντόναλντ Τραμπ) και Νάιτζελ Φάρατζ (τέως επικεφαλής του βρετανικού UKIP και βασικός υπέρμαχος του Brexit).

Τέταρτος κατατάσσεται ο αντιπρόεδρος της ιταλικής κυβέρνησης και γενικός γραμματέας της Λέγκας του Βορρά, Ματέο Σαλβίνι, πέμπτος ο Αμερικανός πρόεδρος Ντόναλντ Τραμπ και έκτος ο νεοεκλεγείς πρόεδρος της Βραζιλίας, Ζαΐρ Μπολσονάρο. Βάσει της μέτρησης, στην τελευταία θέση βρίσκεται η Γερμανίδα Καγκελάριος, Αγκελα Μέρκελ η οποία είναι η μοναδική πολιτικός που βαθμολογείται με το «απόλυτο» 0.